**Riigikogu otsuse „Ettepaneku tegemine Vabariigi Valitsusele toiduainete käibemaksu langetamiseks 9-le protsendile“ seletuskiri**

Toiduainete hinnakasv on viimastel aastatel olnud pea 40%, mõjutades eriti madalama ja keskmise sissetulekuga peresid. Käibemaksu alandamine aitaks vähendada toiduainete lõpphinda, muutes esmatarbekaupade ostmise taskukohasemaks. Eesti hinnad jäävad veel alla vaid Taani hindadele. Toiduainete käibemaksu vähendamine on üks oluline meede, mis aitab parandada Eesti elanike toimetulekut ning toetada nii tarbijaid kui ka ettevõtjaid.

Madalam maks võiks muuta värsked ja tervislikud toiduained, nagu puu- ja köögiviljad, taskukohasemaks. See motiveeriks inimesi tegema tervislikumaid valikuid, aidates ennetada terviseprobleeme ja vähendada riigi kulutusi tervishoiule.

Statistikaameti andmetel tõusis tarbijahinnaindeks 2024. aastal 2023. aasta keskmisega võrreldes 3,5 protsenti ning indeksit mõjutasid 2024. aastal enim toidu ja mittealkohoolsete jookide hinna muutused.

Toiduainete käibemaksu alandamise vajadust on märganud ka Sotsiaaldemokaatlik Erakond. 16. veebruari sotsiaaldemokraatide volikogul sõnas Lauri Läänemets, et tänase valitsuse ülesandeks peab olema leida lahendus toiduhindade vähendamiseks. See võib tema sõnul tähendada põhitoidugruppide käibemaksu langetamist üheksale protsendile.

Varasemalt tehtud uuringud näitavad, et kallinevad hinnad mõjutavad oluliselt toidukaupade tarbimist. Inimeste ostukorvis kasvab soodushinnaga ja odavamate toodete osakaal, mis omakorda avaldab mõju tarbijate elukvaliteedile. Eestimaalased soovivad eelistada kodumaist toitu, kuid on väga hinnatundlikud ja seetõttu tuleb neil poes siiski teha valik lähtuvalt hinnast. Käibemaksuerisusega on võimalik väiksema sissetulekuga inimestele toit ja tarbekaubad kättesaadavamaks teha ning nende toimetulekut toetada. Hinnatõus lööb kõige valusamalt eakaid ja väiksema sissetulekuga peresid.

Eesti on üks vähestest Euroopa Liidu liikmesriikidest, kus veel ei rakendata toiduainetele käibemaksu soodusmäära. Enamus Euroopa Liidu riikidest on käibemaksu alandanud 0-15 protsendini. Näiteks Soomes on toiduainete käibemaks 14% ja Rootsis 12% ning Lätis kehtib värsketele puu- ja köögiviljadele alates 2018. aastast 5% käibemaks. Hispaanias ja Itaalias on toiduainete käibemaks langetatud 4% tasemele.

Esitab Eesti Keskerakonna fraktsioon, 17.02.2025

Lauri Laats

Eesti Keskerakonna fraktsiooni esimees